SL Uradni list Evropske unije C 111/13

Končno poročilo pooblaščenca za zaslišanje (1)

Zadeva COMP/38.866 – Fosfati za krmo

2011/C 111/08

Zadeva se nanaša na kartel med šestimi skupinami podjetij, ki se ukvarjajo s proizvodnjo fosfatov za krmo (2). Podjetja so sodelovala v kartelu, ki je vse skupaj trajal približno 35 let (1969–2004) in zajemal več držav članic EU.

Osnutek sklepa za pet skupin podjetij je rezultat postopka poravnave (3), ena skupina pa ni izbrala poravnave in se je raje odločila za navaden postopek (t. i. mešan primer). Zato bosta v tej zadevi sprejeta dva sklepa, en skupni sklep za podjetja v postopku poravnave in en sklep za preostalo podjetje.

Ozadje

Po vlogi za imuniteto, ki jo je podjetje Kemira predložilo novembra 2003, so se februarja 2004 izvedli nenapovedani inšpekcijski pregledi. Komisija je uradni postopek začela pet let pozneje, 19. februarja 2009, in zadevna podjetja pozvala, naj pisno sporočijo, ali so pripravljena sodelovati pri razpravah o poravnavi, z namenom da predložijo vloge za poravnavo (4). Vsa podjetja so povabilo sprejela in začeli so se dvostranski pogovori o poravnavi med GD za konkurenco in vsakim posameznim naslovnikom.

Po teh razpravah so vsa podjetja razen Timab Industries S.A. in njegove matične družbe Compagnie Financière et de Participation Roullier (v nadaljnjem besedilu: Timab/CFPR) predložila vloge za poravnavo. Za podjetji Timab/CFPR se je tako uporabil navaden postopek.

Pisni postopek

Obvestilo o nasprotovanju

Komisija je 23. novembra 2009 sprejela sklop šestih obvestil o nasprotovanju, ki jih je poslala vsaki stranki v postopku posebej. V skladu z obvestili o nasprotovanju so podjetja Ercros, FMC Foret, Kemira, Tessenderlo, Quimitecnica in Timab/CFPR vsaj od 19. marca 1969 in vsaj do 10. februarja 2004 v različnih obdobjih sodelovala pri eni in nenehni kršitvi člena 101 PDEU in člena 53 Sporazuma EGP. Kartel je z geografskega vidika ves čas zajemal Avstrijo, Belgijo, Dansko, Finsko, Francijo, Nemčijo, Madžarsko, Irsko, Nizozemsko, Norveško, Švedsko in Združeno kraljestvo, Španijo in Portugalsko pa vsaj od leta 1992 oziroma 1993 (5). Kar zadeva podjetji Timab/CFPR je domnevna kršitev trajala od 16. septembra 1993 do 10. februarja 2004. Kršitev je vključevala razdelitev velikega dela trga EU z dodelitvijo kvot in strank, usklajevanjem cen in prodajnih pogojev. V obvestilih o nasprotovanju je Komisija napovedala, da namerava sprejeti sklep o kršitvi in naložiti globe (6).

Vpogled v spis

Pred prejemom obvestil o nasprotovanju so bile skupine podjetij v postopku poravnave že med razpravami o poravnavi ustno obveščene o predvidenih ugovorih, odobren pa jim je bil tudi vpogled v spis Komisije. V svojih vlogah za poravnavo so te skupine potrdile, da so imele dovolj priložnosti, da izrazijo svoje mnenje, in da ne potrebujejo dodatnega vpogleda v spis, če se bodo obvestila o nasprotovanju skladala z njihovimi vlogami za poravnavo.

Po prejemu obvestil o nasprotovanju so vse stranke v postopku poravnave nedvoumno potrdile, da obvestila o nasprotovanju ustrezajo vsebini njihovih vlog za poravnavo in da ostajajo v postopku poravnave.

Po prejemu obvestila o nasprotovanju sta podjetji Timab/CFPR dobili neomejen vpogled v preiskovalno dokumentacijo Komisije na DVD-ju, z dostopom do prostorov Komisije pa do izjav podjetij in tudi do nezaupne različice vlog za poravnavo drugih strank. Poleg tega je bil podjetjema Timab/CFPR na njuno prošnjo odobren dodatni dostop do prostorov Komisije za vpogled v potrdila o prejemu obvestil o nasprotovanju strank v postopku poravnave.

Roki za odgovore

Po prejemu obvestil o nasprotovanju so imele stranke v postopku poravnave za odgovor na voljo dva tedna, kot to določa točka 26 obvestila o postopkih poravnave. Na prošnjo sta bila eni od strank v postopku poravnave, podjetju Ercros, za predložitev odgovora odobrena dodatna dva dneva.

Prvotno sta imeli podjetji Timab/CFPR za odgovor na obvestilo o nasprotovanju štiri tedne časa. Na prošnjo je bil ta rok podaljšan za dodatnih pet tednov.

Ustni postopek

Ustno zaslišanje

Na prošnjo podjetij Timab/CFPR je 24. februarja 2010 potekalo ustno zaslišanje.

Čeprav so se stranke v postopku poravnave pravici zaprositi za ustno zaslišanje odrekle, se je uradnik za zaslišanje, ki je bil takrat pristojen za zadevo, odločil, da jih bo zaradi preglednosti in poštenosti povabil na zaslišanje kot zadevne stranke v postopku. Vse skupine podjetij razen skupine Tessenderlo so povabilo sprejele in se udeležile zaslišanja.

Osnutek sklepa

V zvezi s strankami v postopku poravnave osnutek sklepa ohranja ugovore iz obvestila o nasprotovanju in upošteva tudi vloge za poravnavo vsake stranke. V skladu s tem se osnutek sklepa nanaša le na ugovore, o katerih so imele stranke v postopku poravnave priložnost izraziti svoje mnenje. V zvezi s tem sem upošteval tudi dejstvo, da so stranke v postopku poravnave v svojih vlogah za poravnavo nedvoumno potrdile, da so imele dovolj priložnosti, da izrazijo svoje mnenje, in da uradniku za zaslišanje niso predložile nobenega vprašanja o postopku.

Tudi kar zadeva podjetji Timab/CFPR, se v osnutku sklepa ohrani ugovore iz obvestila o nasprotovanju. Vendar je bilo ob upoštevanju pisnih in ustnih vlog podjetij Timab/CFPR trajanje kršitve znatno skrajšano, s približno 25 let na manj kot enajst let.

Menim, da je bila pravica do zaslišanja vseh strank v postopku v tej zadevi spoštovana.

V Bruslju, 14. julija 2010 Michael ALBERS

(1) V skladu s členoma 15 in 16 Sklepa Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci (UL L 162, 19.6.2001, str. 21).

(2) Ercros (Ercros S.A., Ercros Industrial S.A.), FMC Foret (FMC Foret S.A., FMC Chemicals Netherlands B.V., FMC Corporation), Kemira, (Kemira Oyj, Yara Phosphates Oy, Yara Soumi Oy), Tessenderlo Chemie N.V., Quimitécnica (Quimitécnica.com — Cemércio e Industria Quimica S.A., José de Mello SGPS S.A.) in Timab (Timab Industries S.A., Compagnie Financière et de Participation Roullier).

(3) Uredba Komisije (ES) št. 622/2008 o spremembi Uredbe (ES) št. 773/2004 glede vodenja postopkov poravnave v kartelnih zadevah, UL L 171, 1.7.2008, str. 3, in Obvestilo Komisije o vodenju postopkov poravnave za sprejetje odločb v skladu s členoma 7 in 23 Uredbe Sveta (ES) št. 1/2003 v kartelnih zadevah, UL C 167, 2.7.2008, str. 1.

(4) Člen 10(a) (1) Uredbe (ES) št. 773/2004 (UL L 123, 27.4.2004, str. 18).

(5) Za namene uporabe člena 101 PDEU in/ali člena 53 Sporazuma EGP je Evropska komisija za Avstrijo, Finsko, Norveško in Švedsko pristojna od 1. januarja 1994 dalje.

(6) Člena 7 in 23 Uredbe Sveta (ES) št. 1/2003 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1).